
Text rozhodnutia
Súd: Krajský súd Košice Spisová značka: 10Sa/16/2017 Identifikačné číslo súdneho spisu: 7017200417 Dátum vydania rozhodnutia: 25. 10. 2017 Meno a priezvisko sudcu, VSÚ: JUDr. Pavol Tkáč ECLI: ECLI:SK:KSKE:2017:7017200417.2 Uznesenie Krajský súd v Košiciach v právnej veci žalobcu L. I. N. X. D. , X. Š. XX/XX, R., proti žalovanej Sociálnej poisťovni, ústredie, Ul. 29. augusta 8, Bratislava, v konaní o starobný dôchodok takto r o z h o d o l : I. Konanie z a s t a v u j e. II. Po právoplatnosti tohto uznesenia bude vec p o s t ú p e n á Sociálnej poisťovni, ústredie, Bratislava. III. Žiaden z účastníkov n e m á právo na náhradu trov konania. o d ô v o d n e n i e : 1. Písomným podaním zo dňa 5.6.2017, doplneným dňa 17.7.2017, sa žalobca domáhal preskúmania zákonnosti postupu a rozhodnutia žalovanej Sociálnej poisťovne, ústredie Bratislava, ktorým bola zamietnutá žiadosť žalobcu o starobný dôchodok. 2. Žalovaná v písomnom vyjadrení zo dňa 30.08.2017 súdu oznámila, že rozhodnutím zo dňa 06.04.2017 č. XXX XXX XXXX X bola žalobcovi zamietnutá žiadosť o starobný dôchodok zo dňa 28.02.2017 ( podľa §§ 60, 65, 255 a 274 zákona č. 461/2003 Z.z. o sociálnom poistení v znení neskorších predpisov a §§ 21 a 174 zákona č. 100/1988 Zb. o sociálnom zabezpečení v znení neskorších predpisov). Napadnutým rozhodnutím bol žalobca nesprávne poučený o možnosti podať návrh na jeho preskúmanie súdom, a to aj napriek tomu, že zákon o sociálnom poistení bol s účinnosťou od 01.07.2016 zmenený tak, že proti rozhodnutiu organizačnej zložky Sociálnej poisťovne má účastník konania právo podať odvolanie, ak tento zákon neustanovuje inak ( § 214 ods. 1 zákona č. 461/2003 Z.z. o sociálnom poistení). Vzhľadom na tieto skutočnosti žiadala konanie vo veci zastaviť a vec postúpiť na ďalšie konanie a rozhodnutie Sociálnej poisťovni, ústredie. 3. Podľa § 214 ods. 1 zákona č. 461/2003 Z.z. o sociálnom poistení proti rozhodnutiu organizačnej zložky sociálnej poisťovne, má účastník konania právo podať odvolanie, ak tento zákon neustanovuje inak alebo ak sa účastník konania nevzdá odvolania písomne alebo ústne do zápisnice. 4.Podľa § 215 ods. 4 zákona č. 461/2003 Z.z. o sociálnom poistení o odvolaní proti rozhodnutiu ústredia rozhoduje generálny riaditeľ. 5.Podľa § 217 ods. 2 zákona č. 461/2003 Z.z. o sociálnom poistení ak o odvolaní nerozhodne organizačná zložka sociálnej poisťovne, ktorá napadnuté rozhodnutie vydala, predloží odvolanie spolu s výsledkami doplneného konania a so spisovým materiálom odvolaciemu orgánu najneskôr do 30 dní odo dňa, keď mu odvolanie došlo. 6.Podľa § 6 ods. 1 zákona č. 162/2015 Z.z. Správny súdny poriadok ("SSP") správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrenie orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú o ďalších veciach ustanovených týmto zákonom. 7.Podľa § 7 písm. a/ SSP správne súdy nepreskúmavajú právoplatné rozhodnutia orgánov verejnej správy a opatrenia orgánov verejnej správy, ak účastník konania pred ich právoplatnosťou nevyčerpal všetky riadne opravné prostriedky, ktorých použitie umožňuje osobitný predpis; povinnosť vyčerpať všetky riadne opravné prostriedky sa nevzťahuje na prokurátora a zainteresovanú verejnosť, ak táto nebola na podanie riadneho opravného prostriedku oprávnená. 8.Podľa § 18 ods. 1 SSP ak správny súd zistí, že vec nepatrí do právomoci súdov, konanie zastaví; ak možno zistiť iný orgán, do ktorého právomoci vec patrí, správny súd mu vec po zastavení konania uznesením postúpi. 9.Právne účinky spojené s podaním žaloby alebo iného podania zostávajú po postúpení veci zachované (§ 18 ods. 5 SSP). 10.Pretože v konaní bolo zistené, že vec nepatrí do právomoci súdov, keďže o opravnom prostriedku proti neprávoplatnému rozhodnutiu sociálnej poisťovne, ktorým bolo rozhodnuté o zamietnutí žiadosti o starobný dôchodok žalobcu, je príslušný rozhodovať odvolací orgán sociálnej poisťovne príslušný podľa zákona č. 461/2003 Z.z. o sociálnom poistení, súd konanie zastavil s tým, že po právoplatnosti uznesenia o zastavení konania bude vec postúpená Sociálnej poisťovni, ústredie na ďalšie konanie o podanom opravnom prostriedku. Až právoplatné rozhodnutie druhostupňového správneho orgánu je preskúmateľné súdom na základe žaloby podľa § 199 a nasl. SSP. Na uvedenom nič nemení ani skutočnosť, že žalobca bol v poučení napadnutého rozhodnutia nesprávne poučený o možnosti podať návrh na jeho preskúmanie súdom. 11.Nedostatok právomoci správneho súdu je nedostatok procesnej podmienky konania, ktorú nemožno odstrániť. Súd preto rozhodol podľa § 18 ods. 1 SSP, konanie vo veci zastavil a rozhodol, že po právoplatnosti uznesenia o zastavení konania bude vec postúpená Sociálnej poisťovni, ústredie. Právne účinky spojené s podaním tohto opravného prostriedku zostávajú po postúpení veci zachované (§ 18 ods. 5 SSP). 12. O náhrade trov konania správny súd rozhodol podľa ust. § 170 písm. b/ SSP a vyslovil, že žiaden z účastníkov nemá právo na náhradu trov konania. Poučenie: Proti tomuto uzneseniu kasačná sťažnosť nie je prípustná (§ 439 ods. 2 písm. d) SSP).

